WOMEN IN SCIENCE 2021 – Nők a Tudományban 2021

ONLINE nemzetközi konferencia

A Pécsi Tudományegyetem Természettudományi Kara (PTE TTK) a Nők a Tudományban Egyesülettel (NaTE) közösen 2021. február 11-én is megrendezi a Nők és Lányok a Tudományban Világnap alkalmából a „Women in Science 2021” nemzetközi konferenciát, ezúttal a körülményekre való tekintettel online formában.

A Pécsett 2020-ban első alkalommal megrendezett, több mint 300 fő érdeklődőt megmozgató rendezvény nagy sikerrel zárult. A szervezők az előző évben érkezett visszajelzések alapján erősítik a nemzetközi jelleget az online Women in Science 2021 - Nők a Tudományban konferencián.

A virtuális tér lehetőségeivel élve az előadók között több, nemzetközileg is elismert hölgy található, akik elmondják tapasztalataikat a nők tudományban elfoglalt helyéről és helyzetéről, és akik a karrier-munka-magánélet háromszögében is igazán megállják helyüket. A másik nem szemszögét egy jelentős nemzetközi tapasztalattal rendelkező vezető képviseli, aki rávilágít a nők tudományban betöltött szerepére.

A konferencia alapvető célja a STEM (természettudományos és műszaki) területek, a kutatói életforma előnyeinek bemutatása és a természettudományok népszerűsítése a lányok és nők körében. A meghívott szakemberek 20 perces előadásban ismertetik munkájukat, majd az érdeklődök élőben feltehetik kérdéseiket.

A részvétel ingyenes, de regisztrációhoz kötött. Mivel a konferencia más országokban is érdeklődésre tarthat számot, a magyar előadások angol felirattal, az angol nyelvű prezentációk pedig magyar felirattal jutnak el az érdeklődőkhöz.

Az Univ TV beharangozó videója itt érhető el:

<https://www.youtube.com/watch?v=v2WineS7Wjs&feature=youtu.be>

Meghívott előadók:

Dr. Balázsi Katalin NaTE elnök

Dr. Ősz Katalin egyetemi docens, PTE TTK Kémiai Intézet

Dr. Lipták Katalin dékánhelyettes, Miskolci Egyetem Világ- és Regionális Gazdaságtan Intézet

Dr. Fábry Éva igazgató, European Centre for Women and Technology – ECWT Norvégia

Dr. Novák Tamás szakdiplomata, NKFIH, New York

Dr. Mócsy Ágnes atomfizikus, professzor, Pratt Institute, Brooklyn, New York

Dr. Ari Csilla neurobiológus, adjunktus, NASA, Dél-Floridai Egyetem

Időpont: **2021. február 11. 9.00 – 16.00**

Helyszín: MS Teams

Regisztráció: <https://forms.gle/Jr3MK1KEdr48L7No8>

<http://www.ttk.pte.hu/wis2021>

További információ: Jerkovicsné Stefán Klára tel: +36-30-9472151

Háttéranyag

2019 márciusában Némethné Dr. Somogyi Ildikó és Jerkovicsné Stefán Klára egy PTE által elnyert EFOP pályázat keretében (EFOP-3.4.3-2016-16-00005) indította útjára a „Nők nehezített pályán” rendezvénysorozatot, amelynek keretében havi rendszerességgel három hölggyel beszélgetnek a természettudományi- és műszaki pályákról. A célkitűzések között szerepel olyan életpályák és pályaképek bemutatása, amely mind a középiskolás lányok, mind a hallgatók számára perspektívaként szolgálhatnak. Arra szeretné felhívni a figyelmet ez a projekt, hogy a természettudományos és műszaki pályák sokszínűsége, a bennük rejlő lehetőségek, az egyes tudományterületek innovatív tartalma a hölgyek számára is számtalan utat kínálnak, hogy a család-munka-karrier háromszögben sikeres és eredményes pályát tudhassanak magukénak.

A rendezvények sikerén fellelkesülve A megváltozott körülmények közepette a rendezvénysorozat online térben folytatódott 2020 tavaszától (https://www.facebook.com/NokNehezitettPalyan), és kiegészült számos rendhagyó, hagyományteremtő szándékú új vállalással, rendezvénnyel, mint a Lányok Napja (https://www.facebook.com/events/1642654925882787) vagy a Kölcsönözz egy kutatónőt (https://www.facebook.com/events/659648841400078).